b'\n_START_ARTICLE_\nKing George V -luokka (1939)\n_START_SECTION_\nPanssarointi\n_START_PARAGRAPH_\nPanssarointi lis\xc3\xa4ttiin aluksen ulkopuolelle lis\xc3\xa4tt\xc3\xa4vill\xc3\xa4 levyill\xc3\xa4, ja se oli suora lukuun ottamatta aluksen rungon muotojen seuraamista. Yl\xc3\xa4osastaan se oli 14 tuuman paksuinen ja vesirajassa 15 tuumaa ja kaveten k\xc3\xb6li\xc3\xa4 kohti menness\xc3\xa4 5,5 tuumaan ammusvarastojen alla ja 4,5 tuumaan konehuoneen osalta. Aluksessa oli kaikkiaan 12 etuosastoa ja 10 takaosastoa._NEWLINE_P\xc3\xa4\xc3\xa4aseiden tornien etupanssari oli 13 tuumaa paksu, 9-7 tuumaa kyljet ja 7 tuumaa takana ja katon paksuus 6 tuumaa. Apuaseina olevien 5,25 tuumaisten suojana oli ainoastaan 2-1 tuumaan panssaria. P\xc3\xa4\xc3\xa4kannen paksuus oli 6 tuumaa ammusvarastojen kohdalla ja 5 tuumaa muualla. Muuten kansien paksuus 5-2,5 tuumaan._NEWLINE_Alusten rakenne oli suunniteltu kest\xc3\xa4m\xc3\xa4\xc3\xa4n 500 kilogramman TNT-r\xc3\xa4j\xc3\xa4hde.\n_START_SECTION_\nKoneisto\n_START_PARAGRAPH_\nP\xc3\xa4\xc3\xa4koneet oli ryhmitelty niin, ett\xc3\xa4 jokaista nelj\xc3\xa4\xc3\xa4 potkuria py\xc3\xb6ritti kaksi konetta. Akseleita oli mahdollista kytke\xc3\xa4 yhteen, jolloin jonkin osan vaurioituminen ei tehnyt aluksesta viel\xc3\xa4 liikuntakyvyt\xc3\xb6nt\xc3\xa4.\n_START_SECTION_\nAseistus\n_START_PARAGRAPH_\nLuokan alusten p\xc3\xa4\xc3\xa4aseistus oli kymmenen 14 tuuman 45 kaliiperin Mk VII -tykki\xc3\xa4. Tykkien korotuskulma oli 40 astetta ja ne oli sijoitettu kahteen nelj\xc3\xa4n tykin (A- ja C-tornit) ja yhteen kahden tykin (B-torni) torniin. Toinen neloistorneista oli sijoitettu etu- ja toinen takakannelle kaksoistornin ollessa porrastettuna etukannen neloistornin taakse. Alkuper\xc3\xa4iseksi p\xc3\xa4\xc3\xa4aseistukseksi suunniteltiin kahtatoista tykki\xc3\xa4 kolmessa neloistornissa, mutta yksi torneista p\xc3\xa4\xc3\xa4tettiin vaihtaa kaksoistorniksi painon s\xc3\xa4\xc3\xa4st\xc3\xa4miseksi. _NEWLINE_Apuaseina oli 16 5,25 tuuman 50 kaliiperin QF Mk I -tykki\xc3\xa4, joilla kyettiin pintatorjuntaan. Tykit olivat kaksiputkisissa s\xc3\xa4\xc3\xa4suojatuissa torneissa. Tykkien 70 asteen korotuskulman vuoksi voitiin niit\xc3\xa4 k\xc3\xa4ytt\xc3\xa4\xc3\xa4 my\xc3\xb6s raskaina ilmatorjuntatykkein\xc3\xa4. Aseet oli ryhmitelty kahdeksi kahden tornin ryhm\xc3\xa4ksi kummallekin kyljelle. Ryhmien v\xc3\xa4liss\xc3\xa4 oli lentokoneen katapultti ja ryhmien toinen torni oli asennettu ylemm\xc3\xa4s ja niill\xc3\xa4 oli mahdollisuus ampua alemman tornin ylitse._NEWLINE_5,25 tuuman tykit osoittautuivat k\xc3\xa4yt\xc3\xa4nn\xc3\xb6ss\xc3\xa4 kuitenkin sek\xc3\xa4 vikaherkiksi ett\xc3\xa4 kankeiksi suunnata. Niiden tulinopeus oli liian alhainen, jotta ne olisivat olleet tehokkaita ilmatorjunta-aseina.'